
ЗэхъуэкIыныгъэм и телъхьэхэр
Къыргъызым вэсэмахуэ щекIуэкIащ къэралым и Конституцэм зэхъуэкIыныгъэхэр хэлъхьэным теухуа референдум. Абы кърихьэлIащ цIыху мелуан 1,2-рэ.
Къыхалъхьа зэхъуэкIыныгъэхэм я телъхьэ хъуащ Iэ зыIэтахэм я процент 80-м нэблагъэр. Референдумым кърикIуахэм къару ягъуэтмэ, президентым и хуитыныгъэхэр ягъэмэщIэнущ, къэрал унафэр нэхъыбэу зыIэщIэлъынур премьер-министрырщ. А псом къадэкIуэу зэхъуэкIыныгъэхэр ялъэIэсынущ къэралым и хабзэхъумэ, хеящIэ IэнатIэхэми, прокуратурэми.
ЩытыкIэр зэрызэщIэплъэм къигъэгузэвауэ
Корее Ипщэм зыхъумэжыныгъэмкIэ и IэнатIэм доллар мелард 34-рэ тригъэкIуэдэну и мурадщ илъэс дызыхуэкIуэм. Ар къэралым и бюджетым и проценти 10-м ноблагъэ.
Мы къэралым и тхыдэм зэи къыщыхъуакъым апхуэдиз ахъшэ зыхъумэжыным щытрагъэкIуадэ. Дзэр зэщIэузэдэным хухахыр процентиплIкIэ нэхъыбэ ящIыну щIытраухуам и щхьэусыгъуэр Корее Ищхъэрэмрэ езыхэмрэ я гъунапкъэм щытыкIэр нэхъри зэрыщызэщIэплъэм къызэригъэгузавэрщ. Я гъунэгъум и дзэхэм хэкъузауэ зэрызагъасэм, ядернэ IэщэкIэ, ракетэхэмкIэ зэрызагъэлъэщым ирихулIауэ, езыхэми зэрызахъумэжыным яужь итщ.
Дзэ къулыкъущIэхэм зэрыжаIамкIэ, ракетэхэм зэрапэщIэт THAAD системэр къуэкIыпIэмкIэ щыIэ Кенсан-Пукто провинцэм хыхьэ Сонджу щIыпIэм щагъэувынущ. КНДР-м баллистическэ ракетэхэр къиутIыпщ хъужыкъуэмэ, абы ахэр IэщIэкIынукъым.
